Svrček, Miloš, poslanec NR SR (2022-10-26):
Vážený pán podpredseda, vážený pán minister, kolegyňa, kolegovia, áno, máme na stole vládny návrh zákona, ktorým sa menia a dopĺňajú niektoré zákony v súvislosti s rozvojom automatizovaných vozidiel. Ako aj pán minister spomenul, predmetom tohto návrhu zákona je v krátkosti zavedenie podmienok skúšobnej prevádzky automatizovaných vozidiel a plne automatizovaných vozidiel, ako aj úprava ďalších aspektov súvisiacich so zavedením takýchto vozidiel do skúšobnej prevádzky na pozemných komunikáciách. Týmto návrhom zákona sa taktiež zavádza úprava kompetencií národného koordinátora inteligentnej mobility a rozšírenie kompetencie orgánu typového schvaľovania v oblasti vydávania povolenia na skúšobnú prevádzku. My keď sme mali aj v rámci rokovania ústavnoprávneho výboru na stole tento návrh zákona, tak sme aj ako jednotliví členovia výboru kvitovali, že v rámci prípravy tohto návrhu zákona došlo aj ku komparácii s jednotlivými právnymi úpravami z iných krajín Európskej únie. Pri, som veľmi rád, že pri koncipovaní tohto návrhu zákona ministerstvo dopravy a výstavby aj prihliadalo na skúsenosti z iných krajín Európskej únie, ktoré už oblasť inteligentnej mobility zadefinovali vo svojich právnych úpravách a poriadkoch. No a tieto skúsenosti z iných krajín Európskej únie boli v návrhu tohto, návrhu zákona rešpektované a modifikované vo vzťahu k špecifikám právneho poriadku Slovenskej republiky. Dochádza k zmenám viacerých návrhov zákona, či už zákona o organizácii činnosti vlády, o organizácii ústrednej štátnej správy, aby v rámci predchádzania možných kompetenčných sporov sa vymedzila pôsobnosť Ministerstva dopravy a výstavby Slovenskej republiky predovšetkým pre tvorbu a uskutočňovanie politiky inteligentnej mobility, ako aj jeho vymedzenie za národného koordinátora pre inteligentnú mobilitu. Dochádza tam aj k zmenám ďalších zákonov, ako správny poplatok poplatkoch v cestnej premávke a tak ďalej a tak ďalej, a to už bolo predmetom prvého čítania, takže nebudem sa k tomu vracať. Ale vystala požiadavka na predloženie do pozmeňujúceho a doplňujúceho návrhu, ktorý sme riešili aj na rokovaní ústavnoprávneho výboru. Takže ja si teraz dovolím prečítať tento pozmeňujúci a doplňujúci návrh, ktorý rieši vypus, vypustenie možnosti udelenia výnimky z pravidiel cestnej premávky, keďže ide o spochybniteľnú fakultatívnosť konaniu štátneho orgánu. A taktiež týmto pozmeňovákom sa upravuje znenie definície automatizovaného vozidla a plne automatizovaného vozidla vzhľadom na to, že definície týchto druhov vozidiel pre kategórie vozidiel M, N a O sú upravené v nariadení Európskeho parlamentu a Rady z 2019 pod číslom 2144. Takže poprosím zastaviť časomieru, idem prečítať pozmeňujúci a doplňujúci návrh poslancov Národnej rady Slovenskej republiky Miloša Svrčeka, Ľuboša Krajčíra a Milana Vetráka k vládnemu návrhu zákona, ktorým sa menia a dopĺňajú niektoré zákony v súvislosti s rozvojom automatizovaných vozidiel, pod tlačou 1106. Vládny návrh zákona, ktorým sa menia a dopĺňajú niektoré zákony v súvislosti s rozvojom automatizovaných vozidiel sa mení a dopĺňa takto: 1. V Čl. III bode 8 § 55b ods. 3 sa slovo „aj“ nahrádza slovom „rovnako“. 2. V Čl. III sa vypúšťa deviaty bod. 3. V Čl. IV bode 2 § 2 ods. 2 písmeno ac) a ad) znejú: „ac) automatizovaným vozidlom automatizované vozidlo podľa osobitného predpisu6a)	alebo iné motorové vozidlo navrhnuté a skonštruované tak, aby sa dokázalo určitý čas samostatne pohybovať bez nepretržitého dohľadu vodiča, pri ktorom sa ale zásah vodiča predpokladá alebo vyžaduje, ad) plne automatizovaným vozidlom plne automatizované vozidlo podľa osobitného predpisu6b)	alebo iné motorové vozidlo navrhnuté a skonštruované tak, aby sa dokázalo pohybovať samostatne,“. 4. V Čl. IV bode 2 sa na konci dopĺňa tento text: „Poznámky pod čiarou k odkazom 6a a 6b znejú: „6a) Čl. 3 ods. 21 nariadenia Európskeho parlamentu a Rady Európskej únie 2019/2144 z 27. novembra 2019 o požiadavkách na typové schvaľovanie motorových vozidiel a ich prípojných vozidiel a systémov, komponentov a samostatných technických jednotiek určených pre tieto vozidlá, pokiaľ ide o ich všeobecnú bezpečnosť a ochranu cestujúcich vo vozidle a zraniteľných účastníkov cestnej premávky, ktorým sa mení nariadenie Európskeho parlamentu a Rady Európskej únie 2018/858 a ktorým sa zrušujú nariadenia Európskeho parlamentu a Rady Európskeho spoločenstva č. 78/2009, Európske spoločenstvo č. 79/2009 a Európskeho spoločenstva č. 661/2009 a nariadenia Komisie Európskeho spoločenstva č. 631/2009, Európskej únie č. 406/2010, Európskej únie č. 672/2010, Európskej únie č. 1003/2010, Európskej únie č. 1005/2010, Európskej únie č. 1008/2010, Európskej únie č. 1009/2010, Európskej únie č. 19/2011, Európskej únie č. 109/2011, Európskej únie č. 458/2011, Európskej únie č. 65/2012, Európskej únie č. 130/2012, Európskej únie č. 347/2012, Európskej únie č. 351/2012, Európskej únie č. 1230/2012 a Európskej únie 2015/166 (z Úradného vestníka Európskej únie L 325 zo 16.12. 2019) v platnom znení. 6b) Čl. 3 ods. 22 nariadenia Európskej únie 2019/2144 v platnom znení.“.“ To je celé znenie tohto zákona alebo pozmeňujúceho návrhu. Takže ja som rád, že cieľom tohto návrhu zákona je pripravenie tej zákonnej úpravy na neustále napredujúci technický a technologický pokrok v oblasti mobility využívacej automatizované systémy a inteligentné systémy, a konkrétne sa tu aj zavádzajú podmienky skúšobnej prevádzky automatizovaných vozidiel a plne automatizovaných vozidiel, ako aj úprava ďalších aspektov súvisiacich so zavedením takýchto vozidiel do skúšobnej prevádzky na pozemných komunikáciách. Takže, kolegovia, ja môžem len kvitovať, že sa predložil zo strany rezortu dopravy takýto návrh a tiež by som chcel poprosiť o podporu tomuto návrhu. Ďakujem pekne, za mňa všetko.